Høringssvar til Odsherreds kommunes klimaplan 2022
Min intention bag høringssvaret til klimaplanen er at sætte fokus på hvilke tiltag jeg og vi som borgere selv kan gøre og hvor vi kan finde hjælp, støtte og inspiration til det.
Først vil jeg sige, at jeg synes det er lykkedes rigtig godt at favne den store kompleksitet som ligger i opgaven med at nå klimamålene.  Der er mange forhold og aktører og love der skal tænkes ind i klimaplanen. Jeg forstår også at planen er tænkt som et dynamisk værktøj, og med det afsæt vil jeg derfor byde ind med en række tilføjelser, som kan give klimaplanen en endnu bedre effekt og forankring nu og fremover. Hvis mine forslag allerede er beskrevet i planen, beklager jeg min uopmærksomhed på dette. Jeg beklager også hvis jeg kan have en tendens til at gentage nogle pointer.
Af indlysende årsager har planen overvejende et blik fra en kommunal forvaltning, og det skal den fortsat have. Det er imidlertid vigtigt at skabe et bredere ejerskab blandt borgerne så vi kan se os selv som en aktiv del af nogle af de mange løsninger.
Mine tilføjelser og bemærkninger er organiseret som kommentarer til afsnit 3:
klimaindsatsen som driver for udviklingen af Odsherred. 
· Allerførst vil jeg foretrække at jeg som borger bliver tænk på som en nøgleaktør. Det er ulig meget lettere at samarbejde med forskellige organisationer og foreninger end med en masse enkeltpersoner, men jeg mener at formidlingen af de opgaver vi står overfor bør være af høj prioritet, så vi som borgere kan være aktive medspillere. Jeg vil anbefale, at der bliver formuleret målsætninger omkring formidlingen af indsatsen og måder og grader af borgerinvolvering.
A kommunen som foregangseksempel
· Odsherred kommune behøver ikke altid at gå forrest, men skal sideløbende gennem videndeling mellem andre kommuner og inspiration fra andre aktører og borgerinitiativer være inspirator, facilitator, videndeler. Jeg tror vi får mest forandring for kommunens sparsomme økonomi på den måde.
· Punktet er overvejende set fra et forvaltningsperpektiv, men det er også her vigtigt at formulere hvordan vi får løftet planens synsvinkel op så den ikke overvejende er et forvaltningsperspektiv men i langt højere grad et ”alle beboere og landliggere-perspektiv". Dette skift har stor betydning for om den enkelte føler sig henvendt til som medansvarlig og handlekraftig.
B bæredygtig erhvervsudvikling
· Der henvises til Erhvervsservice, så: det skal fremgå af kommunens hjemmeside at Erhvervsservice også kan assistere til en bæredygtig og grøn omstilling af firmaerne, samt at de faktisk er i stand til det.
· Reduktion: De er af stor betydning at der også sættes mål for reduktion i landbrugets emission, gerne i samarbejde med repræsentanter for landbruget.
C mobilitet
· Der kunne sagtens arbejdes på at inspirere til og tilmed facilitere delebilsstrategier.
· Der bør desuden være strategier for de største udledere: vej 21 og færgefarten selvom det kan virke urealistisk, men ved at formulere mål tvinger man trafikanter og selskaber til at overveje deres egne muligheder for at handle anderledes.

D Byer, landsbyer og det bebyggede miljø.
· Også her er det vigtigt at tilføje en gruppe af nøgleaktører, nemlig ejerne af 13000+24000 boliger og fritidshuse.
· En stor del af opvarmningen i fritidshuse og øvrige beboelser sker gennem brændeovne. Brændeovne er samtidig kilde til partikelforurening. Skal de nedlægges, moderniseres eller begge dele?
· Det er for mig at se, centralt at ambitionen bør være at 100% af alt nybygger skal have inkorporeret energiløsninger. Effekten af energiforbedringer af boligmassen varer ved i mange af år.
· Hvor stor en del af energiproduktionen kan vi forvente fremover komme fra private?
· Hvordan kan man lave en privat andels-solcellepark eller andre fællesløsninger?
· Hvordan kan man oplyse om privat energirenovering og animere til det?
E natur, biodiversitet, landskabsinteresser
· Der er ikke direkte sat mål om biodiversitet i punktet. Den nævnte indsats handler om skovrejsning.
· Hvorfor står der et delmål om elforbruget under dette punkt?
· Nøgleaktører: her er det igen især ejerne af 13000+24000 boliger og fritidshuse. Jeg savner DN (vilde haver), foreningen Vild Med Vilje, og øvrige klassiske foreninger, grundejerforeninger og andre grønne sammenslutninger som er nær på faktisk handling blandt borgerne.
· Hvordan kan man finansiere de planlagte 600 ha skov via private og fonde? 

F læring, indflydelse og lokale fællesskaber
· Dejligt at tage synergieffekten ind! 
· Undren: det nævnes at lokalt initiativ kræver store administrative ressourcer, men det er jo netop her hvor en overkommelig indsat kan give en enorm synergi. Find inspiration i hvordan de andre gør. Videndeling.
· Læring er også: hvordan en grundejer, der karseklipper hele sin græsplæne kan overveje at en mindre del af plænen kan stå urørt og give en masse spændende blomster og interessante insekter og dermed give et lille men vigtigt bidrag til biodiversiteten.

G  forbrug og adfærd
· Dejligt at den enkelt borger er tænkt ind i planen.
· Selvfølgelig kan det lade sig gøre at ændre vaner, se bare på plastindkøbsposerne.
· En strategi for reparation og genbrug af private maskiner og materiel.
· Producentpåvirkning, så produkter faktisk er reparer-bare og de leverer instruktioner og reservedele til dette i en årrække.
· Krav til producenter af crapvarer om at tage ansvar. (For tiden kommer det meste fra Kina).
· Samme krav til portaler der sælger ovennævnte.
· Netværk af repaircafeer, udbygning af genbrugsstationernes rolle og andre tiltag der skaber sammenhæng i lokalsamfundene.




Formidling generelt
· S 16 i hvilken grad er det lykkedes at nå ud til borgerne omkring tiltag? Hvordan har I målt det? Hvilken indsats kan der gøres fremover?
·  S 18 hvordan formidles evalueringen indsatsen til den enkelte borger? Brug video og sociale medier meget mere.

Det var hvad jeg havde valgt at bringe og bibringe med. Jeg tror på at den nok skal gå og med citat fra side 25 vil jeg sige: Sammen får vi ting til at lykkes, nemlig. 

Nykøbing Sjælland 27. juni 2022

